LIETUVOS RESPUBLIKOS SEIMO NARYS

Kodas 8860529 Gedimino pr. 53, LT-2002 Vilnius Tel. (822) 39 66 93 Faks. (822) 39 64 50

El.p. jurazm@lrs.lt

_______________________________________________________________________________________________

PASIŪLYMAI

CIVILINIO PROCESO KODEKSO PROJEKTUI IXP-926(2)

Atsižvelgęs į Tarptautinės Intelektinės nuosavybės apsaugos asociacijos Lietuvos grupės pastabas, siūlau pakeisti CPK projekto 55 straipsnio 2 dalį bei 56 straipsnį ir šiuos straipsnius išdėstyti taip:

"55 straipsnis. Atstovavimas teisme juridiniams asmenims

1. Juridinių asmenų bylas teisme veda jų organai ar dalyviai, veikiantys jiems pagal įstatymą ar steigimo dokumentus suteiktas teises ir pareigas. Šiais atvejais laikoma, kad bylą veda pats juridinis asmuo.

2. Juridinių asmenų atstovais teisme gali būti atitinkamų juridinių asmenų darbuotojai (apeliacinės instancijos teismuose – turintys aukštąjį universitetinį teisinį išsilavinimą) arba advokatai ar advokatų padėjėjai, turintys jų praktikai vadovaujančio advokato rašytinį leidimą atstovauti konkrečioje byloje, arba patentiniai patikėtiniai, bylose susijusiose su intelektinės nuosavybės apsauga.

3. Kartu su šio straipsnio 1 ir 2 dalyse nurodytais asmenimis juridiniam asmeniui gali atstovauti ir kiti asmenys, turintys specialių neteisinių žinių (auditoriai, buhalteriai, mokesčių konsultantai ir kt.).

56 straipsnis. Asmenys, kurie gali būti teisme atstovais pagal pavedimą

1. Atstovais pagal pavedimą teisme gali būti:

1) advokatai;

2) advokatų padėjėjai, turintys jų praktikai vadovaujančio advokato rašytinį leidimą atstovauti konkrečioje byloje;

3) vienas iš bendrininkų, kitų bendrininkų pavedimu;

4) asmenys, turintys aukštąjį universitetinį teisinį išsilavinimą, jeigu jie atstovauja savo artimiesiems giminaičiams ar sutuoktiniui (sugyventiniui).	5) profesinės sąjungos, jeigu jos atstovauja profesinės sąjungos narius bylose, kylančiose iš darbo teisinių santykių.

6) Lietuvos Respublikos patentiniai patikėtiniai, bylose susijusiose su intelektine nuosavybe.

2. Kartu su šio straipsnio 1 dalies 1 ir 2 punktuose nurodytais asmenimis atstovais pagal pavedimą gali būti ir kiti asmenys.

3. Neleisti atstovauti pagal pavedimą teismas gali tik tada, kai atstovas pagal įstatymus negali būti įgaliotojo atstovu."

Jurgis Razma